Eeva Esse-Sõõrumaa

Eeva Esse-Sõõrumaa (sünninimi Eeva Esse) (sündinud 5. mail 1990) on eesti ajakirjanik.

Haridus- ja töökäik
Eeva Esse õppis aastatel 1997–2009 Tartu Kivilinna Gümnaasiumis ja aastatel 2009–2012 Tartu Ülikoolis ajakirjanduse ja kommunikatsiooni eriala.

Seejärel töötas Eesti Rahvusringhäälingus, kus oli kuni 2015. aastani Aktuaalse kaamera majandusuudiste saatejuht-toimetaja. Aastatel 2016–2017 oli ta majandussaate Kapital toimetaja. 2017. aastal juhtis  ETVs kuueosalist inimõiguste saatetsüklit Igaühe õigus. 2017–2019 juhtis ta ETV teadussaadet "Uudishimu tippkeskus".  

Aastatel 2014–2019 oli ta ka Raadio 2 Agenda saatejuht. 2018. aastast töötab ta Kanal 2-s. Ühe aasta oli ta saate Radar tegijate seas, seejärel sai temast saadete Kuldvillak ja Tõelised kangelased saatejuht. 2021. aastast on jutusaate Esse saatejuht. Ta on olnud ka Kolm naist Karavanis üks saatejuhtidest ja Täistund saatejuht. Tema suurimad eeskujud ajakirjanduses on Christine Amanpour (CNN) ja John Oliver (HBO).

Filmid
 2016 – dokumentaalfilm "India – teel tippu" (autor)
 2018 – mängufilm "Klassikokkutulek 2. Pulmad ja matused" (kõrvalosa – raadiosaatejuht)

Muud
Ta on polaarekspeditsiooni Antarktika 200 mootorpurjeka Admiral Bellingshauseni ristiema.

2018. aastal läbis ta Rootsis Svensk Klassikeri neljavõistluse (klassikalises stiilis suusatamine (90 km), maanteeratta sõit (300 km), ujumine (3 km) ja maastikujooks (30 km)). Üritusega tähistati Eesti Vabariigi 100. aastapäeva ning seal osales viis Eesti ajakirjanikku: Eeva Esse, Jüri Muttika, Hannes Hermaküla, Rasmus Kagge ja Raivo Rimm. Lõpetasid Eeva Esse ja Raivo Rimm, teised katkestasid võistluse vigastuste tõttu. Sarnase ürituse läbis ta ka 2019. aastal Saksamaal (Deutschland Klassiker), see koosnes samuti neljast alast.

Isiklikku 
2011. aastal kohtus ta Tartu Ülikoolis Sander Sõõrumaaga. Nad kihlusid 2020. aastal ja abiellusid 5. augustil 2022 Põhjala tehasekompleksis.

Viited

Välislingid
 Äripäeva infopank
 Eesti filmi andmebaas
 "Eeva Esse asub tööle "Radari" toimetusse". ERR, 17. juuli 2018
 Andra Nõlvak. "Eeva Esse lahkus „Radarist“ ja naases ETVsse?". Õhtuleht, 11. jaanuar 2019
 Vahur Joa. "Eesti Meedia naised Eeva ja Heelia said Saksamaal kange teoga hakkama". Elu24.ee, 4. veebruar 2019
 Helle Rudi. "Eeva Esse: eks koer pereliikmena olegi osa elust ja püüan teda oma tegemistesse kaasata igal võimalusel". Naisteleht, 17. mai 2019
 "Eeva Esse alustab Kanal 2s autorisaatega". Kroonika, 5. juuli 2019
 "Eeva Esse kompab lähedalt oma võimete piire: mida ma teen või mis staatuses olen viie aasta pärast, ei tasu minult pärida". Kroonika, 6. september 2019

Eesti ajakirjanikud
Eesti saatejuhid
Tartu Ülikooli sotsiaal- ja haridusteaduskonna vilistlased
Sündinud 1990